Skenk stamselle vir kankerlyertjies, pleit maJordan Pelser. Foto: Facebook/ Jordan’s Brave Journey deur Yolandi Maré Ons sê so dikwels “tyd vlieg”. So kan twee en ŉ half jaar in ŉ oogwink verbysnel. Die werklikheid is egter: As jy pas ses jaar oud geword het, is twee en ŉ half jaar feitlik ŉ halwe leeftyd! Om tydens daardie tydperk deurlopend siek te wees of sleg te voel, maak dit ŉ baie lang tyd. Dít is die kort lewe van Jordan Pelser tot dusver in ŉ neutedop. Jordan is op 11 Maart 2014 met Burkitt-leukemie gediagnoseer. Sy en ons hele familie se lewens het daardie dag onherroeplik verander. Hy was agt maande lank ŉ pasiënt van Unitas se pediatriese onkologie-afdeling waar hy hoërisiko-chemoterapie ontvang het. Burkitt-leukemie is ŉ baie skaars maar geweldig aggressiewe kanker. Dit staan in leketaal as bloed-en-beenmurgkanker bekend. Kort ná Jordan gediagnoseer is, het sy onkoloog ons meegedeel dat sy beste kans op herstel ŉ stamseloorplanting is (ook bekend as beenmurgoorplanting). Die beste skenker vir hierdie stamselle is ŉ bloedverwant en meer spesifiek ŉ broer of suster. Jordan se kleinboet Chris, toe twee en ŉ half jaar oud, se stamselle is getoets, maar hy was ongelukkig nie ŉ geskikte skenker nie. In daardie stadium was Jordan se liggaampie so afgetakel deur die chemo dat die onkoloog gesê het dat hy nie verder gaan soek vir ŉ skenker nie, want die risiko dat Jordan nie die stamseloorplanting van ŉ niebloedverwante persoon sal oorleef nie, is te groot – al is dit ŉ geskikte skenker. Ná agt maande lange hoërisiko-chemoterapie, het Jordan twee jaar instandhoudende chemoterapie ontvang wat daagliks chemopille en een aaklige inspuiting per maand behels het. Op Sondae het hy twee soorte chemopille gedrink. Vrydag 16 September 2016 het hy sy laaste chemopil gedrink. Die volgende dag het hy die klok in die pediatriese onkologiesaal van Unitas gelui – ŉ gebruik om ŉ groot prestasie ten opsigte van kinderkanker aan die wêreld te verkondig. So begin ŉ nuwe hoofstuk in sy lewe – die pad na herstel. Terwyl hierdie chemopille die kankerselle vernietig het, het dit ongelukkig ook die goeie selle beskadig. Jordan is tans in remissie, maar weens die aard van sy kanker sal hy vir die res van sy lewe in remissie wees. Daar is ook ŉ kans dat sy kanker kan terugkeer. In so ŉ geval het hy geen ander keuse as om ŉ stamseloorplanting te kry nie. Aangesien ons reeds weet dat kleinboet Chris nie ŉ geskikte skenker is nie, moet ons op die Suid-Afrikaanse Beenmurgregister (SABMR) vir ŉ skenker soek. Indien daar nie ŉ geskikte skenker is nie, moet daar internasionaal na een gesoek word. Dit is egter baie duur en word nie deur sy mediese fonds gedek nie. Foto: Facebook/ Jordan’s Brave Journey The Sunflower Fund beywer hom om mense oor die waarde van en noodtekort aan stamselle in te lig en sodoende skenkers te werf wat op die SABMR geregistreer kan word. Die toetskoste van skenkers se stamselle beloop R2 000 per persoon. Nie almal kan dit bekostig nie en daarom maak The Sunflower Fund staat op ander mense en instansies om te help met geldinsameling vir hierdie doel. The Sunlower Fund se visie is: “No one should die because there is no match.” Alle mense en instansies word aangemoedig om betrokke te raak en te help met finansiering, op watter manier ook al, om hierdie visie ŉ werklikheid te maak en kankerpasiënte ŉ kans op lewe te gee. Lees vorige berigte oor Jordan op Maroela Media.